范仲淹
寄题岘山羊公祠堂
休哉羊叔子，辅晋功勋大。
化行江汉间，恩被疆埸外。
中国倚而安，治为天下最。
开府多英僚，置酒每高会。
徘徊临岘首，兴言何慷慨。
此山自古有，游者千万辈。
堙灭皆无闻，空悲岁月迈。
公乎仁泽深，风采独不昧。
于今堕泪碑，观之益钦戴。
卓有王源步，文学伟当代。
借麾来襄阳，高怀极恬退。
山姿列云端，江响拂天籁。
行乐何逍遥，览古忽感概。
不见叔子祠，芜没民畴内。
千金赎故基，庙貌重营绘。
襄人复其祀，水旱有攸赖。
太守一兴善，比户皆欢快。
源叔政可歌，又留千载爱。